
OPHOD NA VELIKI PETAK KAD SE POHRANJUJE 
TIJELO GOSPODNJE 
U GROB 


Prema drevnom i hvale vrijednom običaju prikazuje se kod nas na Veliki 
petak i Veliku subotu u crkvama slikovitim načinom Božji grob i u tom se 
grobu izlaže vjernicima na klanjanje Presv. Tijelo Gospodnje. Neka se dakle 
udesi zato u crkvi koja kapela ili pobočni oltar ili drugo mjesto, koje ne će 
nimalo smetati pristupa k velikom oltaru ni priječiti službe na Veliki petak i 
Veliku subotu. Sve se žalosne naprave i crna boja uklone, i mjesto se uresi 
bijelim velima, cvijećem i svijetlom. Pred svetohraništem ili prijestoljem 
groba, u kojem se izlaže Presv. Euharistija, dok je izložena, neka bez 
prestanka gore voštanice kao što biva kod svećanog izlaganja, a pokaznica 
neka bude za ovog izvanrednoga izloženja prekrivena prozirnim bijelim 
velom. 

2. Uzevši sv. Tijelo i dijelak hostije s vinom iz kaleža, misnik prije 
ablucije stavi uz pomoć đakonovu drugu sačuvanu hostiju u pokaznicu 
pokrivenu bijelim prozirnim velom, koju ostavi na tjelesniku, dok sam po 
običaju opere prste i uzme purifikaciju. Zatim prignuvši se u sredini oltara 
kaže sklopljenih ruku: Quod ore sumpsimus itd. Kad je to rečeno i subđakon 
uklonio kalež, misnik poklekne u sredini oltara, s dvoriteljima na strani 
poslanice siđe pred oltar i odloživši manipul - i dvoritelji odlože manipule - 
uzme crni plašt. Zatim ide s dvoriteljima k sredini oltara, ondje najprije 
poklekne na oba koljena izvan stubišta, ustane, stavi tamjan, ne blagosivajući, 
u dvije kadionice i kleknuvši okadi tri puta Presv. Sakramenat. Zatim uzme 
bijeli veo, uzađe i klekne na najvišoj stubi oltara, primi iz ruku đakona, što 
stoji, velom prekrivenu pokaznicu i tad kreće ophod prema grobu. 


3. Naprijed ide subđakon - različan od subđakona Mise - među dva 
akolita, koji nose svijećnjake s užeženim svijećama, zatim pjevači i svećenstvo 
po redu s užeženim svijećama u ruci, dva klerika držeći zapaljene zublje i 
klopoćući drvenim čegrtaljkama, isto dva kadioničara, koji bez prestanka kade 
Presv. Sakramenat. Napokon posljednji stupa pod umbelom služitelj noseći 
Presv. Sakramenat; njemu su sa strane dvoritelji, koji podižu skute plašta. 
Zbor pjevača pjeva u ophodu himan: Usta moja, opjevajte - Sretno svršen 
slavni boj i t. d. ili ovaj responzorij: 


Evo, kako umire pravednik i nikomu se ne prima srca; ljudi 

p p J 
pravedni bivaju maknuti, i nitko ne promišlja; nepravda je uklonila 
pravednika: * No spomen će njegov biti očuvan u miru. RR. Kao janje 


pred onim, koji ga striže, bio je nijem i nije otvarao usta svojih: 
tjeskobom i sudom je uklonjen. No spomen će njegov biti očuvan u 
miru. 


Zatim se ponovi Evo, kako i. t. d. do R. 


4. Kada dođu do groba, smjesti đakon pokaznicu na pripravljenom 
prijestolju; nema li đakona, treba da to učini sam misnik ili drugi svećenik 
odjeven kotom i crnom štolom. Pošto je pokaznica postavljena na prijestolje, 
odloži misnik veo s ramena, klekne i tri puta okadi Presv. Sakramenat. Zatim 
kaže: 


Krist je postao za nas poslušan do smrti, do smrti na križu. 


I bez Pomolimo se reče Molitvu: 


Pogledaj, molimo, Gospodine, na ovu obitelj svoju za koju 
Gospodin naš Isus Krist nije oklijevao predati se u ruke zločinaca i 
podnijeti muku križa. 


Ali Koji s tobom živi i. t. d. kaže se tiho. 


5. Zatim se iza kratke adoracije utrnu dupliri i odlaze svi šuteći; pošto se 
otkrije oltar, govori se u koru večernja bez pjevanja. 


6. Neka se župnik pobrine, da vazda preko dana bude klanjalaca za 
čašćenje Tijela Gospodnjega u grobu. A uvečer u prikladan sat uzme svećenik 
na se kotu, bijelu štolu i veo na ramena pa pošto je čas adorirao, stavi tamjana 
u kadionicu ne blagosivajući ga i triput okadi Presv. Sakramenat. Zatim ga 
nosi ništa ne govoreći niti blagosivajući njim nazočni puk, a pred njim idu 
samo dva akolita s užeženim svijećama (bez čegrtaljka), i s poštovanjem ga 
pohrani u svetohraništu, gdje se čuva Euharistija za bolesnike, i zaključa. A na 
Veliku subotu ujutro u prikladan sat, u koji opet ima klanjalaca, isto tako 
izloži iznova Presveto. 


OPHOD NA VELIKU SUBOTU UVEČER 
KAD SE SLAVI USKRSNUCE 
G. N. ISUSA KRISTA 


U određeni se sat obuče služitelj u albu ili kotu, uzme bijelu štolu i plašt pa s 
dvoriteljima ide k mjestu groba. Naprijed idu kadioničari s dvije kadionice, 
klerik, koji među dva svjećonoše s užeženim svijećama nosi križ, zatim redom 
svećenstvo isto tako s užeženim svijećama. 


2. Kod groba svi padnu na koljena i šuteći se kratko vrijeme klanjaju. 
Zatim svi ustanu i služitelj započne: 


2, ant. 
1. g. 


I'ra-ži- 0 sam 


A kor nastavi: 


Oca svoga, aleluja, - dao mi je narode, aleluja, - za baštinu, 
aleluja. 
Zatim se govori ili pjeva naizmjence 


Psalam 2. 


Zašto se bune narodi * i puci smišljaju 
zaludne osnove? 

Skupljaju se kraljevi zemaljski i 
knezovi vijećaju zajedno * protiv 
Gospodina i protiv Krista njegova. 

"Raskinimo okove njihove * i 
zbacimo sa sebe jaram njihov". 

Koji stanjue na nebesima, smije im 
se, * Gospodin im se podruguje. 


Potom im govori u gnjevu svojem * i 
straši ih jarošću svojom: 

"Aja sam postavio Kralja svojega * 
na Sionu svetoj gori svojoj". 

"Oglašujem odluku Gospodnju, on je 
rekao meni: * Ti si Sin moj, ja sam te 
danas rodio. 

Traži od mene i dat ću ti narode za 
baštinu * i krajeve zemaljske za 
imanje tvoje. 


Udari ih palicom gvozdenom * i 
razbij ih kao posudu lončarsku " 

Zato se, kraljevi, opametite sada * 
poučite se, suci zemaljski, 

Služite Gospodinu sa strahom * i 
klikujte mu s trepetom. 


Prihvatite se nauke, da se ne 
razgnjevi Gospodin, * ida ne 
propadnete izvan pravoga puta. 

Kad se domala rasplamti gnjev 
njegov, * blago svima koji se uzdaju u 
njega. 


Slava Ocu, Kako bijaše. 


I ponovi se: 


Tražio sam Oca svoga, aleluja, - dao mi je narode, aleluja, - za 


baštinu, aleluja. 


Zatim se pjeva ovaj redak s molitvom, a kor odgovara. 
R. O uskrsnuću tvojem, Kriste, aleluja. 
O. Vesele se nebo i zemlja, aleluja. 


Pomolimo se. 


Molitva. 


Bože, koji ovu posvećenu noć obasjavaš slavom uskrsnuća 
Gospodnjega: očuvaj u novom potomstvu svoje obitelji duh 
posinovljenja, što si ga dao; da ti obnovljeni tijelom i duhom služe u 
nevinosti. Po istom Kristu Gospodinu našem. 


O. Amen. 


3. Kad se svrši molitva, svi kleknu. Služitelj stavi tamjan u dvije 
kadionice ne blagosivajući ga, klekne i okadi Presv. Sakramenat. Zatim đakon 
uziđe, s poštovanjem uzme Presv. Sakramenat s prijestolja i skine veo. Tada 


služitelj uzme humerale, primi iz đakonove ruke pokaznicu i pjeva okrenut 
prema narodu. 


O. Aleluja 


Služitelj ponavlja te riječi tri puta, svaki put višim glasom, a kor isto 
tako odgovara. 


4. Nato kor ili narod počinje običnu uskrsnu popijevku. Služitelj dođe 
pod nebo i biva ophod s Presv. Sakramentom, kako je već običaj u mjestu. U 
ophodu se pjevaju uskrsne popijevke ili himni o Presv. Sakramentu. 


5. Povrativši se k velikom oltaru, služitelj uz đakonovu pomoć postavi 
Presv. Sakramenat na oltar. Tad se počne himan Tebe Boga hvalimo str. 20, i 
kor ga pjeva. Kad je himan svršen, pjeva se 


R. Blagosivajmo Oca i Sina sa Svetim Duhom. 
O. Hvalimo i uzvisujmo ga uvijeke. 

R. Uskrsnuo je iz groba Gospodin, aleluja. 

O. Koji je za nas visio na drvetu, aleluja. 


Pomolimo se. 


Bože, čijemu milosrđu nema mjere i čije dobrote je beskrajno 
blago, premilostivomu veličanstvu tvomu zahvaljujemo na 
udijeljenim darovima i molimo vazda tvoju blagost: ne ostavi onih, 
kojima na njihove molbe daješ, što prose, već ih pripravi na buduću 
nagradu. 


Bože, koji nas svake godine veseliš svetkovinom uskrsnuća 
Gospodnjega, daj milostivo, da s pomoću blagdana, koje svetkujemo 

u vremenu, zavrijedimo doći u vječnu radost. Po istom Kristu 
Gospodinu našem. 
O. Amen 


6. Kad se to svrši, pjeva kor ili puk kitice Divnoj dakle i Bogu Ocu. Kad 
se počne Bogu Ocu, služitelj stavi tamjan u kadionicu i okadi Presveto. Zatim 


kaže: 


R. Kruh s neba dao si njima, aleluja. 
O. Koji svaku slast u sebi ima, aleluja. 


I svećenik stojeći reče: 


Pomolimo se. 


Bože, koji si nam u divnom Sakramentu ostavio uspomenu muke 
svoje, podaj nam, molimo, tako častiti sveta otajstva tijela i krvi 
tvoje, da vazda osjećamo u sebi plod otkupljenja tvojega. Koji živiš i 
kraljuješ u vijeke vjekova. O. Amen. 

7, Tada služitelj uzme humerale, uziđe k oltaru, poklekne i primi Presv. 
Sakramenat pa njime križajući jedamput blagoslovi narod a da ništa ne 


govori. Iza blagoslova se Presveto s poštovanjem pohrani u Svetohraništu. 


8. Zatim se, dok zvona zvone, govori ili pjeva: 


Kraljice neba raduj se, Aleluja. 

Jer koga si bila dostojna nositi, Aleluja. 
Uskrsnu, kako je rekao, Aleluja. 
Moli za nas Boga, Aleluja. 


R. Veseli se i raduj se, Djevico Marijo, Aleluja. 
O. Jer je uskrsnuo Gospodin uistinu, Aleluja. 


Pomolimo se. Molitva. 
Bože, koji si se udostojao razveseliti svijet uskrsnućem Sina svoga, 

Gospodina našega Isusa Krista, daj, molimo te, da po njegovoj Majci 
Djevici Mariji postignemo radosti vječnoga života. Po istom Kristu 
Gospodinu našem. 

O. Amen. 

OPHOD NA BLAGDAN PRESVETOGA 
TIJELA KRISTOVA 


Neka se crkve i zidovi po putovima, kojima će se prolaziti, pristojno urese 
sagovima, zastorima i svetim slikama, ali ne svjetovnim ili taštim slikarijama 
ili nedostojnim nakitima. 

2. Na četiri različita mjesta - ako je moguće, prema četiri strane svijeta - 
podignu se četiri lijepo urešena oltara od drveta, da se na njih može smjestiti 
pokaznica. Kraj njih će ujedno đakon, ili ako ovoga nema, sam svećenik, 
pjevati četiri evanđelja, što se dolje navode. 

3. Svećenik neka najprije služi Misu i na njoj posveti dvije hostije. 
Jednom će se pričestiti, a drugu neka metne u pokaznicu, koja će se nositi na 
ophodu, tako da je mogu klanjaoci izvana vidjeti kroz staklo ili kristal, kojim 
pokaznica mora biti zatvorena; i neka se pokrije velom, dok se ne ponese s 
oltara. 

4. Kad se svrši Misa, prije nego počne ophod, ogrne svećenik bijeli plašt, 
pa stojeći na sredini ispred stuba oltara stavi tamjan u dvije kadionice a da ga 
ne blagosiva. Tad uzme jednu od tih kadionica, klekne na najnižoj stepenici i 
okadi tri puta Sakramenat. 

5. Onda jedan klerik metne odugi i pristojni veo na pleća svećeniku, koji 
pođe k oltaru, pokrije obje ruke dijelom vela, što mu visi pred prsima, te 
stojeći na najvišoj stepenici oltara s poštovanjem primi pokaznicu, koju mu 
stojeći pruži đakon. Zatim se držeći Sakramenat pred licem okrene k narodu, 
pođe pod nebo a prate ga dvoritelji. Naprijed idu dva akolita ili klerika s 
kadionicama, koje se dime. 

6. Svi idu gologlavi, noseći užežene svijeće i prema duljini ophoda 
pjevaju pobožno donje himne. Dok svećenik polazi od oltara, počinje pjevati 
kler ili on, a pjevači nastave ovaj himan: 

HIMAN 


Usta moja uzdižite 

K preslavnome tijelu glas 
I krv dragu proslavite, 
Što je proli za sve nas 
Čedo majke plemenite, 


Ljudskog roda Kralj i Spas. 


Dan je svima smrtnicima, 
Djeva nam ga porodi, 

I on prođe sijuć tlima 
Zrnje riječi Božijih, 

A na kraju vjernicima 
Divan spomen ostavi. 


Kad je s braćom večerao 
Spas na gozbi posljednjoj, 
Sav je zakon obdržao 

On u hrani vazmenoj 

I ko hranu tad je dao 
Sama sebe družbi svoj. 


Gospod zbori, i kruh biva 
Svetim tijelom njegovim, 
Likom vina krv se skriva, 
Okom toga ne vidim, 

Ali sama vjera živa 
Kazuje bezazlenim. 


Divnoj dakle Tajni ovoj 
Klanjajmo se smjerno mi, 
Stari zakon žrtvi novoj 
Nek se sada ukloni, 

Vjera duši čovjekovoj 
Nek spoznanje dopuni. 


Bogu Ocu, Bogu Sinu 

Hvala s pjesmom radosnom, 
Slavimo im veličinu, 

Častimo ih dušom svom, 

K Duhu Svetom nek se vinu 
Glasi s dikom jednakom. Amen. 


PRVI OLTAR 


Kad svećenik dođe do prvog oltara, dade Presv. Sakramenat đakonu, da 
ga smjesti na razvit već prije tjelesnik na oltaru, ili to učini sam, ako nema 
đakona. Zatim stavivši tamjan, triput po običaju okadi. 

Tada đakon (ako ga nema, sam svećenik), klekne pred Presvetim i reče: 


Očisti srce moje i usne moje, svemogući Bože, koji si usne Izaije 
proroka očistio živim ugljenom; tako se dostoj po blagom milosrđu 
svojem očistiti mene, da dostojno uzmognem navijestiti sveto 
evanđelje tvoje. Po Kristu Gospodinu našem. Amen. 


Zatim kao obično traži od svećenika blagoslov i govori klečeći: 


Dostoj se gospodine (Gospodine) blagosloviti. 


12 


Svećenik odgovori: 


Gospodin bio u srcu tvojemu (mojem) i na usnicama tvojim 
(mojim), da dostojno i kao što treba navijestiš( - im) evanđelje 
njegovo. Amen. 


Potom pjeva đakon (sam svećenik) 

R. Gospodin s vama. 

O. Is duhom tvojim. 

R. Slijedi sveto evanđelje po Luci (14, 16-24). 
O. Slava tebi, Gospodine. 


Đakon triput okadi knjigu, To čini i kod ostala tri evanđelja. 


U ono vrijeme reče Isus farizejima ovu priču: Neki čovjek priredi 
veliku večeru i pozva mnoge. I kad bi čas večeri, posla slugu svoga 
kazati pozvanima: dođite, jer je već sve gotovo. I počeše se svi 
zajedno izgovarati. Prvi mu reče: Kupio sam zaselak i valja mi ići, da 
ga vidim; molim te, ispričaj me! I drugi reče: Kupio sam pet jarama 
volova i idem da ih ogledam; molim te ispričaj me! I treći reče: 
Oženio sam se i zato ne mogu doći. I vrativši se sluga javi ovo 
gospodaru svomu. Tada se rasrdi domaćin i reče sluzi svomu: Idi 
brzo na raskršća i ulice gradske i dovedi ovamo siromahe i sakate i 
slijepe i hrome. I reče sluga: Gospodaru, učinjeno je, kako si 
zapovjedio, ijoš ima mjesta. I reče gospodar sluzi: Iziđi na putove i 
među ograde te primoraj, neka dođu, da mi se napuni kuća. A 
kažem vam, da ni jedan od onih ljudi, koji su bili pozvani, ne će 
okusiti moje večere. 

O. Slava tebi, Kriste. 


Đakon ponese knjigu k svećeniku, koji je poljubi veleći: Po evanđeoskim 
riječima uništili se naši grijesi. Potom ga dakon pokadi. 


7, Svećenik klekne na srijedi pred stubama oltara skupa s poslužiteljima, 
pa pjevaju oni, ili ako ih nije, on sam: 


R. Kruh s neba dao si njima. Aleluja. 

O. Koji svaku slast u sebi ima. Aleluja. 


Svi kleče, a svećenik stojeći pjeva: 


Pomolimo se. 


Molitva. 


Bože, koji si nam u divnom Sakramentu ostavio uspomenu muke 
svoje, podaj nam, molimo, tako častiti sveta otajstva Tijela i Krvi 
tvoje, da vazda osjećamo u sebi plod otkupljena tvojega. Koji živiš i 
kraljuješ u vijeke vjekova. O. Amen. 


Tada svećenik opet uzme veo, popne se k oltaru, poklekne, primi Presv. 
Sakramenat i blagoslovi narod križajući jednom a ništa ne govoreći. Nato svi 


ustanu i idu k drugoj postaji pjevajući: 


HIMAN 


Veselo svetkujmo svečani blagdan taj. 

Pjesme nek srdačne ječe kroz svaki 

kraj: 

Staro sve svucimo, nove nek budu sad 
Misli, riječi i sav nam rad. 


Posljednju večeru slavimo danas mi, 

Kadno je s janjetom braći kruh 

beskvasni 

Davao Spasitelj, kako je nekad Bog 
Reko ocima puka svog. 


Poslije tog janjeta, slike tajinstvene, 

Zapalo bratski zbor tijelo je 

Gospodnje, 

Cijelo svi primiše, cijelo i svaki njih 
S ruku onih milosrdnih. 


Dade slabićima tijela svog zalogaj, 

Dade i tužnima presveti kalež taj 

Govoreć: Uzmite čašu, što dajem ju, 
Svima evo je, pijte nju. 


Žrtvu božanstvenu naredi činom tim. 

Vlast svećenicima predade jedinim, 

Da je prikazuju hraneći sebe njom, 
Dijeleć narodu kršćanskom. 


Kruh anđeoski svet čovječjim postaje, 

Slika mu negdašnjih sviju sad nestaje; 

Čudesna to je stvar: Boga ko Božji dar 
Zemni blaguje ubogar. 


Trojedin Gospode, molbu nam poslušaj, 
Kako te častimo, tako nas pohađaj, 
Svojim nas stazama vodi, gdje cilj je naš, 

I svijetlu, u kome prebivaš, Amen. 

DRUGI OLTAR 


Kod drugog oltara biva sve kao kod prvoga. 
Đakon iza molitve: "Očisti srce moje..." i iza dobivenoga blagoslova 
pjeva: 


R. Gospodin s vama. 

O. Is duhom tvojim. 

R. Slijedi sveto evanđelje po Ivanu (6, 51-54). 

O. Slava tebi, Gospodine. 
U ono vrijeme reče Isus mnoštvu židovskomu: Ja sam kruh živi, 
koji sam s neba sišao. Ako tko bude jeo od ovoga kruha, živjet će do 
vijeka; i kruh, koji ću ja dati, tijelo je moje za život svijeta. Zidovi se 
stoga prepirahu među sobom govoreći: Kako može ovaj dati nama 
tijelo svoje za jelo? A Isus im reče: Zaista, zaista vam kažem, ako ne 
budete jeli tijela Sina čovječjega i ne budete pili krvi njegove, ne ćete 
imati života u sebi. Tko blaguje tijelo moje i pije krv moju, ima život 
vječni, ija ću ga uskrsnuti na sudnji dan. O. Slava tebi, Kriste. 


R. Kruh nebeski dao je njima. Aleluja. 

O. Kruh anđeoski blagovao je čovjek. Aleluja. 

Pomolimo se. Molitva. 
Gospodine Isuse Kriste, koji si dijeleći bogatstvo ljubavi svoje 
prema ljudima ustanovio Sakramenat Euharistije: molimo te, daj 
nam, da možemo preljubazno Srce tvoje ljubiti i tolikim se 
Sakramentom vazda dostojno služiti. Koji živiš i kraljuješ u vijeke 
vijekova. O). Amen. 


Svršetak kod drugog oltara biva isti kao kod prvoga. 


HIMAN 


Riječ svevišnja se pojavi, U prilici ih dvostrukoj 
Uz desnu Ocu ostajuć, On tijelom, krvlju ponudi, 

Na poso ruku postavi Da tijelu, duši čovječjoj, 
I dođe kraju stradajuć. Ko sveta hrana posluži. 

Dok s družbom onom zavidnom Po porodu nam posta drug, 
Smrt spremao mu učenik, Naš kruh za časnom trpezom, 
On preda sebe zboru svom Na smrti cijena za naš dug, 
Zaodjev se u jela lik. I plaća nam u carstvu svom. 
O hostijo spasonosna, Gospodinu trojedinom 
Što otvaraš nam širom raj, Nek bude slava vječita, 

Sred rvanja sudbonosna Koj život vječni puku svom 
Ti jači nas i očuvaj. U rajskom domu neka da. Amen. 
TRECI OLTAR 


Sve biva kao kod prvoga. 
Đakon iza molitve: "Očisti srce moje..." i iza dobivenoga blagoslova 
pjeva: 


R. Gospodin s vama. 

O. Is duhom tvojim. 

R. Slijedi sveto evanđelje po Ivanu (6, 55-58). 

O. Slava tebi, Gospodine. 
U ono vrijeme reče Isus mnoštvu židovskomu: Tijelo je moje doista 
jelo i krvje moja doista pilo. Tko blaguje tijelo moje i pije krv moju, 
ostaje u meni ija u njemu. Kao što je mene poslao živi Otac, ija 
živim poradi Oca, tako i koji blaguje mene, živjet će poradi mene. 
Ovo je kruh, koji je s neba sišao; to nije kao s ocima vašim, koji su 
jeli manu i pomrli; tko blaguje ovaj kruh, živjet će uvijek. O. Slava 
tebi, Kriste. 


R. Hranio ih je najboljom pšenicom. Aleluja. 

O. Isitio ih je medom iz stijene. Aleluja. 


Pomolimo se. Molitva. 
Svete tajne tvoje, Gospodine Isuse, neka nam dadu božanski žar, da 
okusivši po njemu milinu preslatkoga Srca tvojega naučimo 
prezirati stvari zemaljske a ljubiti nebeske. Koji živiš i kraljuješ u 
vijeke vjekova. 

O. Amen. 


I daje blagoslov kao gore. 


HIMAN 

O Spase roda ljudskoga, U paklen bezdan prodireš, 
Miline puni Isuse, I skidaš lance sužnjima: 
Ti Stvorče svijeta novoga U slavlju kao pobjednik 
I svijetlo svih, što ljube te! Uz desnu sjediš Očevu. 

Što milosna te nagnalo Dobrota neka gane te, 
Da grijehe naše preuzmeš, Da naše krivde popraviš, 
I smrt podneseš nedužan, I blaženstvom nas nadariš, 
Od smrti nas da izbaviš? Da lice tvoje gledamo. 


Ti vođ i put si u nebo, 
Ti budi živa želja nam, 
Ti radost naša kroz suze, 
I slatka naša nagrada. Amen. 

ČETVRTI OLTAR 


Sve biva kao kod prvoga. 

Đakon iza molitve: "Očisti srce moje..." i iza dobivenoga blagoslova 
pjeva: 

R. Gospodin s vama. 

O. Is duhom tvojim. 

R. Početak svetoga evanđelja po Ivanu (Iv, 1). 

O. Slava tebi, Gospodine. 
U početku bijaše Riječ, i Riječ bijaše kod Boga i Bog bijaše Riječ. 
Ova bijaše u početku kod Boga. Sve je po njoj postalo, i bez nje nije 
ništa postalo. U njoj bijaše život i život bijaše svijetlo ljudima. I 
svijetlo svijetli u tami i tama ga ne o buze. Poslan bi čovjek od Boga, 
komu bijaše ime Ivan. Ovaj dođe za svjedočanstvo, da svjedoči za 
svijetlo, da svi vjeruju po njemu. On ne bijaše svijetlo, nego da 
svjedoči za svijetlo. Svijetlo istinito, koje obasjava svakoga čovjeka, 
dođe na ovaj svijet. Na svijetu bijaše, i svijet je po njemu postao, i 
svijet ga ne upozna. K svojima dođe, i svoji ga ne primiše. A koji ga 
primiše, dade im vlast, da budu djeca Božja, onima, koji vjeruju u 
ime njegovo, koji nisu rođeni ni od krvi, ni od volje tjelesne, ni od 
volje muževlje, nego od Boga. (Ovdje se poklekne.) I Riječ je tijelom 
postala i prebivala među nama, i vidjesmo slavu njegovu, slavu kao 
jedinorođenoga od Oca, puna milosti i istine. O. Slava tebi, Kriste. 

R. Izvedi kruh iz zemlje. Aleluja. 


O. I vino nek veseli srce ljudsko. Aleluja. 


Pomolimo se. Molitva. 
Gospodine Isuse Kriste, Sine Boga živoga, koji si za otkupljenje 
svijeta uzašao na drvo križa i prolio dragocjenu krv svoju za 
oproštenje grijeha naših: smjerno te molimo, da nam dopustiš iza 
smrti naše radosno unići na rajska vrata. Koji živiš i kraljuješ u 
vijeke vjekova. 

O. Amen. 


I daje se blagoslov kao gore. 
Na povratku u crkvu pjeva se: 


HIMAN 


Nebeski Kralju vječiti, 
Otkupitelju vjernika, 
Što smrt na križu pogubi 
I beskrajno se proslavi! 


Put kraja krećeš zvjezdanog 
Da svijetom vladat započneš, 
Gospodujuć po ovlasti 
Ne čovječjoj već Očevoj, 


I do tri evo svijeta se, 
Nebeski, zemni, podzemni, 
Podložiše i ponizno 
Pokloniše se pred tobom. 


Zapanjuju se anđeli, 
Gdje kob se ljudska okreće: 
Gle, grješnom tijelu dođe spas 
Po tijelu Boga čovjeka. 


O budi našom radosti 
I plaćom našom na nebu, 
Ti, koji svijetom upravljaš, 
Od svjetskih slasti miliji! 


Svom dušom tebe molimo: 
Oprosti nam opačine 
I uvis k sebi srca nam 
Privuci višnjom milosti. 


Pa kada na oblaku se 
Ko sudac javiš iznenad, 
Oprosti jad ćeš zaslužen, 
Povratit vijenac izgubljen. 


Sva slava tebi, Isuse, 
Koj povrati se u nebo, 
Sa Ocem, s Duhom preblagim 
U vječne vijeke vjekova. Amen. 

Ulazeći u crkvu počinju pjevači himan: 


TEBE BOGA HVALIMO 


Tebe Boga hvalimo, * tebe 
Gospodinom priznajemo. 

Tebe vječnog Oca * sva zemlja 
poštuje. 

Tebi svi anđeli, * tebi nebesa i sve 
vlasti, 

Tebi kerubi i serafi * kliču bez 
prestanka: 

Svet, * svet, * svet * Gospodin Bog 
Sabaot. 

Puna su nebesa i zemlja * 
veličanstva slave tvoje. 

Tebe hvali * slavni apostola zbor, 

Tebe proroka * dična četa, 

Tebe mučenika * svijetla vojska. 

Tebe po svem svijetu * sveta 
uzvišuje Crkva, 

Oca * neizmjernog veličanstva, 

Časnoga tvojeg istinitog * i jedinoga 
Sina 

I Svetoga * Tješitelja Duha 

Ti Kralju slave, * Kriste. 

Ti si Očev * vjekovječni Sin. 

Ti, da za naše spasenje postaneš 
čovjekom, * nisi se strašio krila 
Djevice, 

Ti, svladavši oštrinu smrti, * otvorio 
si 


vjernima kraljevstvo nebesko. 

Ti sjediš zdesna Bogu * u slavi 
Očevoj. 

Vjerujemo, da ćeš doći * kao Sudac. 
Idući se redak govori klečući. 

Tebe dakle molimo, pomozi svojim 
slugama, * koje si otkupio 
dragocjenom krvlju. 

U vječnoj slavi daj, * da se ubrojimo 
među svete tvoje. 

Spasi puk svoj, Gospodine, * i 
blagoslovi baštinu svoju. 

I vladaj njima * i uzdiži ih u sve 
vijeke. 

Iz dana u dan * blagosivamo tebe. 

I hvalimo ime tvoje u vijeke * i u 
vijeke vjekova. 

Dostoj se, Gospodine, u dan ovaj * 
sačuvati nas od grijeha. 

Smiluj se nama, Gospodine, * smiluj 
se nama. 

Nek bude milosrđe tvoje, 
Gospodine, nad nama, * kako se 
ufamo u tebe. 

U tebe se, Gospodine, ufam: * o da 
ne budem postiđen dovijeka! 


Redci i molitve, što se obično dodaju ovomu himnu, izostavljaju se ovaj dan, 
već kad se svrši ophod, Presv. se Sakramenat donese natrag u crkvu i postavi 
na oltar, svi pak nazočni duhovnici, pošto je svršen Tebe Boga hvalimo, 
pokleknu s obje strane i klanjaju se s počitanjem pjevajući ovaj dio himna: 


Divnoj dakle Tajni ovoj 
Klanjajmo se smjerno mi, 
Stari zakon žrtvi novoj 

Nek se sada ukloni, 
Vjera duši čovjekovoj 
Nek spoznanje dopuni. 


Ovdje se stavi tamjan u kadionicu i Presv. Sakramenat se okadi po 
običaju. 


Bogu Ocu, Bogu Sinu, 
Hvala s pjesmom radosnom, 
Slavimo im veličinu, 
Častimo ih dušom svom, 
K Duhu Svetom nek se vinu 
Glasi s dikom jednakom. Amen. 


Poslije neka reknu dva klerika: 
R. Kruh s neba dao si njima. Aleluja. 
O. Koji svaku slast u sebi ima. Aleluja. 


Onda neka svećenik reče stojeći: 


Pomolimo se. Molitva. 
Bože, koji si nam u divnom Sakramentu ostavio uspomenu muke 
svoje, podaj nam, molimo, tako častiti sveta otajstva tijela i krvi 
tvoje, da vazda osjećamo u sebi plod otkupljenja tvojega. Koji živiš i 
kraljuješ u vijeke vjekova. O. Amen. 


Tada svećenik s velom uziđe k oltaru i blagoslovi Sakramentom narod 


križajući jedamput a ne govoreći ništa; izatoga s poštovanjem spremi 
Sakramenat. 

